বিজ্ঞান ভবনে বেঙ্কাইয়া নায়ডুর বইপ্রকাশ অনুষ্ঠানে বেঙ্কাইয়া-কন্যা দীপা বেঙ্কটকে সক্রিয় দেখা গেল। তিনিই প্রধানমন্ত্রীকে উত্তরীয় পরিয়ে বাবার হয়ে সম্মান জানালেন। দীপা রাজনীতিতে নেই। তাঁর নিজের ব্যবসা রয়েছে। বেঙ্কাইয়া আগেই বলে দিয়েছেন, তিনি আর সক্রিয় রাজনীতিতে ফিরবেন না। অনুষ্ঠানের পর চা-পানের সময় অনেকেই দীপার কাছে জানতে চাইলেন, ২০১৯-এ কি আপনি ভোটে লড়বেন? বেঙ্কাইয়ার স্ত্রী উষাও সেখানে ছিলেন। ইঙ্গিত অবশ্য মিলল অনুষ্ঠানের মধ্যেই। স্পিকার সুমিত্রা মহাজন বক্তৃতার সময় বেঙ্কাইয়ার জীবনে মেয়ের ভূমিকার কথা উল্লেখ করলেন। সঙ্গে সঙ্গে দীপা উঠে দাঁড়িয়ে সবাইকে প্রণাম জানাতেই হাততালিতে ফেটে পড়ল বিজ্ঞান ভবন।